Kievdagi Anna Axmatova haykali. Kievdagi Anna Axmatova haykali — Kievdagi rus shoirasi Axmatova Anna Andreevna (1889-1966) haykali. 2017-yil 23-iyunda Shahar bogʻida oʻrnatildi. Yodgorlik muallifi haykaltarosh Aleksandr Stelmashenko. Ochilish marosimi. Yodgorlikning tantanali ochilishi 2017-yil 23-iyun kuni Kiev shahar bogʻida shoiraning tugʻilgan kunida boʻlib oʻtdi. Yodgorlikni oʻrnatish tashabbusi bilan Kievlik bir guruh odamlar, jumladan Inter Media Group rahbari Anna Bezlyudnaya va „Inter“ telekanali bosh muharriri Anton Nikitin chiqdilar. Yodgorlik ochilishida Anna Axmatova ijodini biluvchilar — aktyorlar, teleboshlovchilar, adabiyotshunoslar yigʻildi. Tavsifi. Yodgorlik muallifi kievlik haykaltarosh Aleksandr Stelmashenko. Haykalni yaratish uchun taxminan ikki yil vaqt sarflandi. Yodgorlik Axmatovaning mashhur profilini, uning taniqli peshanagajagi va nafisligi aks ettiradi. Yodgorlik bronzadan yasalgan, balandligi deyarli 4,5 m. Poydevorga rus tilida quyidagi soʻzlar oʻyib yozilgan: „Anna Axmatova. Buyuk shoira. Abadiy“. Yodgorlikning joylashuvi tasodifan tanlanmagan. Bir kuni, singlisi va enagasi bilan Mariinskiy saroyi yonida sayr qilib yurib, kichkina Anya lira shaklidagi toʻgʻnagʻichni topib oladi. Shunda enaga Anyaga: „Bu sen shoir boʻlasan degani“, dedi… Bashorat roʻyobga chiqib, Anna 11 yoshida sheʼr yoza boshladi. „Inter“ telekanali bosh muharriri Anton Nikitin shunday dedi: “Yodgorlik Anna Axmatova bilan bevosita bogʻliq boʻlgan joyda ochilgani oʻrinlidir. Bu daraxtlar, bu yoʻllar, bu zamin Axmatovani yaxshi eslaydi. Axir, yodgorlik "yodga olish" soʻzidan kelib chiqqan. Shuni esda tutish va tushunish kerakki, biz bugun Kievda shunchaki yashamayapmiz. Kiev poytaxtdan ham muhimroqdir - u uzoq tarixga ega shahar, unda buyuk voqealar sodir boʻlgan, buyuk insonlar dunyoga kelgan. Buyuk shaxslar yetishib chiqqan shahar. Anna Axmatova ham Kievda shoir boʻlib yetishib chiqqan. Shuni yodda tutish kerakki, biz ham Anna Axmatova shahrida yashayapmiz”.